ANC kies nuwe leiers in Gauteng-streke | Netwerk24
ANC kies nuwe leiers in Gauteng-streke
Deur Sarel van der Walt 08 Julie 2018 16:47
Dr. Kgosi Maepa, ’n sakeman, is die nuwe voorsitter van die ANC in die Tshwane-streek in Pretoria, terwyl Maphefo Letsie, burgemeester van Merafong (Carletonville), die nuwe ANC-leier aan die Wes-Rand is.
Die twee streke het in die naweek hul streekskonferensies gehou.
Daar is aanvanklik gemeen Mapiti Matsena, ANC-leier in die Tshwane-metroraad, sou in die Tshwane-streek die nuwe leier in die plek van Kgosientso (Sputla) Ramokgopa verkies word.
Ramokgopa, die vorige Tshwane-burgemeester wat nie weer verkiesbaar was nie, kan hom moontlik verkiesbaar stel vir ’n toppos wanneer die ANC in Gauteng van 20 tot 22 Julie sy provinsiale konferensie hou.
Die nuwe komitees is:
Wes-Rand: Maphefo Letsie (voorsitter), Denis Thabe (ondervoorsitter), Sanele Ngweventsha (sekretaris), Francis Makgatho (adjunksekretaris) en Brenda Mahuma (tesourier).
Tshwane: Kgosi Khoši Maepa (voorsitter), Aaron Maluleke (ondervoorsitter), Eugene Modise (sekretaris), Charles Masemola (adjunksekretaris) en Simphiwe Mbatha (tesourier).
Letsie was vroeër sekretaris van die ANC in die Wes-Rand.
Ongelukkige ANC-lede in die Wes-Rand het onlangs ná ’n vergadering van die ANC se nasionale uitvoerende komitee in Irene naby Pretoria opgeruk om daar te kla oor beweerde ongerymdhede in dié streek.
Dit het uiteindelik daartoe gelei dat die streekkonferensies uitgestel is.
Motalatale Modiba, woordvoerder van die ANC in Gauteng, het gesê die doel van die konferensies was om eenheid in die onderskeie streke te bring en die ANC weer nader aan die kiesers te bring.
“Ons is tevrede met hoe sake verloop het op die twee konferensies. Die gesprekke was robuus en openhartig en ons glo die ANC in dié streke het ’n goeie grondslag gelê met die oog op volgende jaar se algemene verkiesing,” het Modiba gesê.
Meer oor: Gauteng | Politiek | Anc-Leierskapsverkiesing
Jessie en kie is met leë hande terug uit KZN
Ramaphosa oor onteiening en sy verhouding met Zuma